Når det ikke ble rettsak kunne styreleder Ivar Koteng ta en fridag. Den ville han tilbringe på Rosenborg-trening.

NRK møtte styrelederen i Abrahallen i malvik utenfor Trondheim, hvor treningen pågikk.

– Det er godt å bli ferdig med saken, og det er vi glad for, sier Koteng til NRK.

– Vurderte dere et forlik med Ingebrigsten før rettsaken?

– Det vil jeg ikke kommentere.

– Hvorfor vil du ikke kommentere dette?

– Fordi nå er jeg ferdig med saken.

Inngikk forlik tidlig onsdag morgen

Klokka 10.05 kom tingrettsdommer Anne Marie Selvaag til rettsal 310 og bekreftet at rettssaken er avsluttet fordi Rosenborg har inngått forlik med Ingebrigtsen og Hoftun.

Allerede rundt klokken 09 sa kilder til NRK at Rosenborg, Ingebrigtsen og Hoftun er blitt enige. Det skal ha skjedd tidligere onsdag morgen.

Rettssakens dag tre skulle egentlig startet klokken 09, men ble først utsatt til klokken 10.

Dommer bekrefter forlik i rettssaken mellom Ingebrigtsen/Hoftun og RBK Du trenger javascript for å se video.

Krav om 10 mill. i erstatning

Kåre Ingebrigtsen og Erik Hoftun mener avskjedene de fikk fra klubben er ugyldige. De har foreløpig ikke sagt noe om forliket, men holder pressekonferanse klokken 12 onsdag.

Den tidligere hovedtreneren krever cirka 10 millioner kroner i erstatning fra gamleklubben, mens assistenttreneren krever om lag 2,75 millioner kroner.

Rosenborg gikk til retten med påstand om at avskjedene var gyldige, og at de ikke er erstatningspliktige.

«Etter initiativ fra tingretten har partene forhandlet om en minnelig løsning. Saken har vært en stor belastning for både trenerne og klubben, og det er derfor gledelig å kunne meddele at partene har blitt enige om et forlik. Partene er enige om at prosessen har vært uheldig. For å sette sluttstrek i saken, er partene blitt enige om å bevare taushet om forlikets innhold», skriver RBK i ei pressemelding.

Det er foreløpig ikke kjent hvor mye penger Rosenborg har betalt. Partene er blitt enige taushet rundt detaljene i forliket.

KREVER MILLIONBELØP: Kåre Ingebrigtsen krever 10 millioner kroner fra gamleklubben. Det er ikke kjent hva Rosenborg har betalt. Foto: Ned Alley / NTB scanpix

Koteng håpet på en fridag

– Jeg er glad for at vi har gjort det. Utover det har jeg har jeg ingen kommentar, sier Ivar Koteng til NRK om forliket.

Koteng og Rosenborgs advokater møtte i tinghuset onsdag morgen. Det gjorde ikke motpartene.

I 09-tiden sa Koteng følgende til NRK:

– Jeg håper på en fridag.

På spørsmål om det betyr at det går mot forlik svarte han:

– Det vet jeg ikke. Det er mye mannlig fordummende testosteron her.

Like etter forlot Koteng og advokatene tingretten. Da skal de ha møtt Hoftun og Ingebrigtsen for å signere forliket.

SKULLE I VITNEBOKSEN: Nils Arne Eggen, som var på den noe stjernespekkede vitnelista, er svært glad for at Rosenborg inngikk forlik. Foto: Morten Andersen / NRK

Eggen: – Kjempebra

Forliket kom bare timer før Nils Arne Eggen skulle ta plass i vitneboksen. RBK-nestoren er glad han slapp.

– Jeg synes det er kjempebra. Dette er et løft for Rosenborg, som dette handler om, og for begge parter. Løste konflikter er prestasjonsfremmende, så jeg er glad for dette forliket, sier Eggen.

Rettssakens dag tre skulle egentlig ha gått med til en rekke vitneforklaringer i tillegg til Eggens. Stig Inge Bjørnebye, Rune Bratseth, Vegard Heggem, Tove Moe Dyrhaug og Teddy Moen var blant dem som var innkalt.